CELEX: 32015R1316
Language: hr
Date: 2015-07-30 00:00:00
Title: Provedbena uredba Komisije (EU) 2015/1316 оd 30. srpnja 2015. o odstupanju od Uredbe Vijeća (EZ) br. 850/98 u pogledu najmanje referentne veličine potrebne za očuvanje lubina (Dicentrarchus labrax)

31.7.2015   
            
            
               HR
            
            
               Službeni list Europske unije
            
            
               L 203/9
            
         PROVEDBENA UREDBA KOMISIJE (EU) 2015/1316
   оd 30. srpnja 2015.
   o odstupanju od Uredbe Vijeća (EZ) br. 850/98 u pogledu najmanje referentne veličine potrebne za očuvanje lubina (Dicentrarchus labrax)
   
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EZ) br. 850/98 od 30. ožujka 1998. o očuvanju ribolovnih resursa putem tehničkih mjera za zaštitu nedoraslih morskih organizama (1), a posebno njezin članak 45. stavak 1.,
   budući da:
   
               (1)
            
            
               U skladu s člankom 2. stavkom 2. Uredbe (EU) br. 1380/2013 Europskog parlamenta i Vijeća (2) zajedničkom ribarstvenom politikom nastoji se osigurati da iskorištavanje živih morskih bioloških resursa obnavlja i održava populacije izlovljavanih vrsta iznad razina koje mogu osigurati najviši održivi prinos.
            
         
               (2)
            
            
               Člankom 45. stavkom 1. Uredbe (EZ) br. 850/98 utvrđeno je da, ako je zbog očuvanja stokova morskih organizama potrebno odmah djelovati, Komisija može, pored te Uredbe ili odstupajući od nje, donijeti sve potrebne mjere.
            
         
               (3)
            
            
               U skladu sa znanstvenim mišljenjem Međunarodnog vijeća za istraživanje mora (ICES) te Znanstvenog, tehničkog i gospodarskog odbora za ribarstvo (STECF) lubin u Keltskom moru, kanalu La Manche, Irskom moru i južnom Sjevernom moru (zone ICES-a IV.b, IV.c i VII.a, VII.d–VII.h) trpi posljedice brzog opadanja biomase zbog zajedničkog djelovanja sve slabijeg novačenja i sve veće ribolovne smrtnosti. Lubin je vrsta koja kasno sazrijeva i sporo raste. Biomasa stoka u mrijestu približava se najnižoj zabilježenoj razini u povijesti. Trenutačna ribolovna smrtnost gotovo je četiri puta veća od one koju stok može podnijeti. Stoga ICES preporučuje provedbu mjera za znatno smanjenje ribolovne smrtnosti u čitavom stoku u prethodno navedenim područjima.
            
         
               (4)
            
            
               Provedbenom Uredbom Komisije (EU) 2015/111 (3) Komisija je na temelju članka 12. Uredbe (EU) br. 1380/2013 donijela hitne mjere za smanjenje ribolovne smrtnosti uzrokovane pelagijskim plovilima kojima se love agregacije lubina u mrijestu. Uredbom Vijeća (EU) 2015/523 (4) uvedeno je ograničenje u cilju smanjenja smrtnosti koju uzrokuju rekreativni ribiči. Znanstvenim mišljenjem upućuje se na to da bi ograničenje ulova u kombinaciji s povišenjem najmanje referentne veličine potrebne za očuvanje bilo učinkovitije u smanjenju ribolovne smrtnosti.
            
         
               (5)
            
            
               Uredbom (EZ) br. 850/98 utvrđuju se najmanje referentne veličine potrebne za očuvanje morskih organizama u cilju osiguranja zaštite nedoraslih primjeraka.
            
         
               (6)
            
            
               Četiri područja stoka lubina koje je utvrdio ICES jesu sljedeća: Keltsko more, kanal La Manche, Irsko more i južno Sjeverno more (zone ICES-a IV.b, IV.c, VII.a i VII.d–VII.h), Biskajski zaljev i atlantske iberske vode (zone ICES-a VIII.a i VIII.b), atlantske iberske vode (zone ICES-a VIII.c i IX.a) te Keltsko more i vode zapadno od Škotske (zone ICES-a VI.a,VII.b i VII.j).
            
         
               (7)
            
            
               Trenutačna najmanja veličina za lubin utvrđena u Prilogu XII. Uredbi (EZ) br. 850/98 iznosi 36 cm.
            
         
               (8)
            
            
               Međutim, kada je riječ o stoku lubina u Keltskom moru, kanalu La Manche, Irskom moru i južnom Sjevernom moru (zone ICES-a IV.b, IV.c, VII.a i VII.d–VII.h), informacije iz ocjena ICES-a pokazuju da ženke lubina postižu prvu spolnu zrelost pri veličini od 42 cm. Statističkim podacima o ulovu potvrđuje se da se ribolovom i iskrcajem lubina manjeg od 42 cm uklanjaju nedorasle ženke lubina u trenutku kada one još nisu pridonijele reprodukciji stoka. Stoga se dopuštanjem ribolova i iskrcaja lubina veličine manje od 42 cm ozbiljno ugrožava reproduktivna sposobnost tog stoka, čime se uvelike pridonosi cjelokupnoj ribolovnoj smrtnosti i stvara ozbiljna ugroza očuvanja stokova lubina. Budući da stokovi lubina u navedenim zonama ICES-a ovise o zadržavanju ženki lubina u moru do njihova razmnožavanja, primjereno je povećati najmanju referentnu veličinu potrebnu za očuvanje te vrste na 42 cm.
            
         
               (9)
            
            
               Nadalje, budući da se čini da zrelost ovisi o temperaturi, potrebno je zbog predostrožnosti pod isto ograničenje uključiti i drugi sjeverni stok, odnosno stok u Keltskom moru i vodama zapadno od Škotske (zone ICES-a VI.a,VII.b i VII.j).
            
         
               (10)
            
            
               Stoga je radi zaštite nedoraslih lubina potrebno donijeti hitne mjere kako bi se zabranio ribolov i iskrcaj lubina manjeg od 42 cm u dvama stokovima lubina koje je utvrdio ICES: u Keltskom moru, kanalu La Manche, Irskom moru i južnom Sjevernom moru (zone ICES-a IV.b, IV.c, VII.a i VII.d–VII.h) te u Keltskom moru i vodama zapadno od Škotske (zone ICES-a VI.a,VII.b i VII.j). Daljnjom odgodom osiguranja zaštite nedoraslog lubina znatno bi se povećao rizik od ozbiljne štete za stok lubina, znatno pridonijelo njegovoj ribolovnoj smrtnosti i ubrzalo opadanje njegove biomase.
            
         
               (11)
            
            
               Mjere predviđene ovom Uredbom u skladu su s mišljenjem Odbora za ribarstvo i akvakulturu,
            
         DONIJELA JE OVU UREDBU:
   Članak 1.
   Odstupajući od Priloga XII. Uredbi (EZ) br. 850/98, najmanja veličina za lubin (Dicentrarchus labrax) u Regiji 2, kako je utvrđena u članku 2. te Uredbe, iznosi 42 cm.
   Članak 2.
   Ova Uredba stupa na snagu trećeg dana od dana objave u Službenom listu Europske unije.
   Proizvodi učinke od 1. rujna 2015.
   Komisija prije kraja 2017. ocjenjuje jesu li mjere uvedene ovom Uredbom još uvijek potrebne.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 30. srpnja 2015.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 125, 27.4.1998., str. 1.
   
   
      (2)  Uredba (EU) br. 1380/2013 Europskog parlamenta i Vijeća od 11. prosinca 2013. o zajedničkoj ribarstvenoj politici, izmjeni uredaba Vijeća (EZ) br. 1954/2003 i (EZ) br. 1224/2009 i stavljanju izvan snage uredaba (EZ) br. 2371/2002 i (EZ) br. 639/2004 i Odluke Vijeća 2004/585/EZ (SL L 354, 28.12.2013., str. 22.).
   
      (3)  Provedbena uredba Komisije (EU) 2015/111 od 26. siječnja 2015. o utvrđivanju mjera za ublažavanje ozbiljne ugroze očuvanja stokova brancina (Dicentrarchus labrax) u Keltskom moru, kanalu La Manche, Irskom moru i južnom Sjevernom moru (SL L 20, 27.1.2015., str. 31.).
   
      (4)  Uredba Vijeća (EU) 2015/523 od 25. ožujka 2015. o izmjeni uredaba (EU) br. 43/2014 i (EU) 2015/104 u pogledu određenih ribolovnih mogućnosti (SL L 84, 28.3.2015., str. 1.).